P6_TA(2006)0420

Τομέας των μαλακών απύρηνων καρπών και των κερασιών που προορίζονται για μεταποίηση

Ψήφισμα του Ευρωπαϊκού Κοινοβουλίου σχετικά με την κατάσταση στον τομέα των μαλακών απύρηνων καρπών και των κερασιών που προορίζονται για μεταποίηση

Το Ευρωπαϊκό Κοινοβούλιο,

- έχοντας υπόψη την έκθεση της 28ης Ιουνίου 2006 της Επιτροπής προς το Συμβούλιο και το Ευρωπαϊκό Κοινοβούλιο σχετικά με την κατάσταση στον τομέα των μαλακών απύρηνων καρπών και των κερασιών που προορίζονται για μεταποίηση (COM(2006)0345),

- έχοντας υπόψη τους κανονισμούς του Συμβουλίου (EK) αριθ. 2200/96 [1], 2201/96 [2], 2202/96 [3] και 2699/2000 [4] που αποτελούν τη βάση για την Κοινή Οργάνωση Αγοράς (ΚΟΑ) των οπωροκηπευτικών,

- έχοντας υπόψη το ψήφισμά του της 5ης Ιουλίου 2001 επί της έκθεσης της Επιτροπής προς το Συμβούλιο σχετικά με την κοινή οργάνωση αγοράς στον τομέα των οπωροκηπευτικών [5],

- έχοντας υπόψη τους κανονισμούς της Επιτροπής (ΕΚ) αριθ. 1432/2003 [6] σχετικά με την αναγνώριση των οργανώσεων παραγωγών και (ΕΚ) αριθ. 1433/2003 [7] σχετικά με τα επιχειρησιακά ταμεία και τα επιχειρησιακά προγράμματα στον συγκεκριμένο τομέα,

- έχοντας υπόψη τους κανονισμούς της Επιτροπής (ΕΚ) αριθ. 1535/2003 [8], 2111/2003 [9] και 103/2004 [10] για την απλοποίηση των ισχυόντων στον τομέα κανονισμών,

- έχοντας υπόψη τον κανονισμό του Συμβουλίου (ΕΚ) αριθ. 1782/2003 [11] και τον κανονισμό της Επιτροπής (ΕΚ) αριθ. 2237/2003 [12] σχετικά με τα ειδικά μέτρα για τη στήριξη των παραγωγών καρπών με κέλυφος,

- έχοντας υπόψη το έγγραφο της Επιτροπής με τίτλο "Η διεύρυνση της ΕΕ-επιπτώσεις στον τομέα των οπωροκηπευτικών" (ΓΔ ΓΕΩΡ, C-4, Απρίλιος 2004),

- έχοντας υπόψη την έκθεση της 10ης Αυγούστου 2004, της Επιτροπής προς το Συμβούλιο και το Ευρωπαϊκό Κοινοβούλιο σχετικά με την απλούστευση της κοινής οργάνωσης αγοράς οπωροκηπευτικών (COM(2004)0549),

- έχοντας υπόψη το έγγραφο εργασίας της Επιτροπής της 3ης Σεπτεμβρίου 2004 που παρέχει μια ανάλυση της κοινής οργάνωσης αγοράς οπωροκηπευτικών (SEC(2004)1120)),

- έχοντας υπόψη το ψήφισμά του της 11ης Μαΐου 2005 σχετικά με την απλοποίηση της κοινής οργάνωσης αγοράς οπωροκηπευτικών [13],

- έχοντας υπόψη το έγγραφο εργασίας της Επιτροπής της 28 Ιουνίου 2006 που παρέχει ανάλυση του τομέα των μαλακών απύρηνων καρπών και των κερασιών που προορίζονται για μεταποίηση (SEC(2006)0838),

- έχοντας υπόψη το άρθρο 108, παράγραφος 5, του Κανονισμού του,

A. λαμβάνοντας υπόψη ότι οι στόχοι της κοινής γεωργικής πολιτικής (ΚΓΠ) περιλαμβάνουν ιδίως την αύξηση της παραγωγικότητας στη γεωργία, την εξασφάλιση δίκαιου επιπέδου διαβίωσης για τη γεωργική κοινότητα, τη σταθεροποίηση των αγορών, την εγγύηση της ασφάλειας ανεφοδιασμού για τους καταναλωτές και τη διασφάλιση λογικών τιμών για τον καταναλωτή,

Β. λαμβάνοντας υπόψη ότι η Συνθήκη περί ιδρύσεως της Ευρωπαϊκής Κοινότητας προτείνει, κατά την εκπόνηση της ΚΓΠ, να λαμβάνονται υπόψη ο ιδιάζων χαρακτήρας της γεωργικής δραστηριότητας που απορρέει από την κοινωνική δομή της γεωργίας, καθώς και από τις διαρθρωτικές και φυσικές ανισότητες μεταξύ των διαφόρων αγροτικών περιοχών, η ανάγκη σταδιακής εφαρμογής των ενδεδειγμένων προσαρμογών και το γεγονός ότι η γεωργία αποτελεί στα κράτη μέλη έναν τομέα στενά συνδεόμενο με την οικονομία στο σύνολό της,

Γ. λαμβάνοντας υπόψη ότι οι τρεις θεμελιώδεις αρχές της ΚΓΠ είναι: ενιαίος χαρακτήρας της κοινής αγοράς, κοινοτική προτίμηση και δημοσιονομική αλληλεγγύη,

Δ. λαμβάνοντας υπόψη ότι αφότου έλαβε χώρα η διεύρυνση της ΕΕ, η αγορά των μαλακών απύρηνων καρπών και των κερασιών μετεβλήθη σημαντικά με τη συνολική επιφάνεια παραγωγής να αυξάνεται από τα 69000 εκτάρια στα 237000,

Ε. λαμβάνοντας υπόψη ότι η Συνθήκη Προσχώρησης της Πολωνίας εφιστούσε την προσοχή στις δυσκολίες που θα συναντούσε η κοινοτική αγορά οπωροκηπευτικών μετά τη διεύρυνση, καθώς και στη ανάγκη προστατευτικών μέτρων για τη συγκεκριμένη αγορά,

ΣΤ. λαμβάνοντας υπόψη ότι οι μαλακοί απύρηνοι καρποί και τα κεράσια απέκτησαν μεγάλη οικονομική σημασία για την ΕΕ μετά τη διεύρυνση του 2004, κυρίως ενόψει του γεγονότος ότι ορισμένα νέα κράτη μέλη εξακολουθούν να βρίσκονται στην κορυφή της παγκόσμιας παραγωγής των καρπών αυτών,

Ζ. λαμβάνοντας υπόψη ότι, πριν από τη διεύρυνση του 2004, οι μαλακοί απύρηνοι καρποί, τα βύσσινα και τα κεράσια δεν θεωρούνταν από τις κοινοτικές νομοθετικές διατάξεις ως προϊόντα ιδιαίτερα ευάλωτα στην αγορά και ότι ως εκ τούτου δεν προβλέπονταν ειδικές λύσεις στα πλαίσια αντίστοιχων κοινοτικών πολιτικών (κοινή οργάνωση της αγοράς για τα οπωροκηπευτικά, τελωνειακή πολιτική), και ότι, μετά τη διεύρυνση, οι κοινοτικές διατάξεις δεν προσαρμόστηκαν κατάλληλα ως προς τα νέα δεδομένα του τομέα των μαλακών απύρηνων καρπών στην Κοινότητα,

Η. λαμβάνοντας υπόψη ότι το πρόβλημα των μαλακών απύρηνων καρπών και κερασιών αφορά πρωτίστως τα νέα κράτη μέλη και ιδιαίτερα την Πολωνία η οποία παράγει τα δύο τρίτα των μαλακών απύρηνων καρπών και κερασιών που προορίζονται για μεταποίηση, εντός της Ένωσης· ότι το πρόβλημα αφορά επίσης ορισμένες περιοχές στα παλαιά κράτη μέλη, για τις οποίες η εν λόγω παραγωγή αποτελεί σημαντική γεωργική δραστηριότητα,

Θ. λαμβάνοντας υπόψη ότι, λόγω της αύξησης της τιμής των κοινοτικών πρώτων υλών στον τομέα των κερασιών, οι εκμεταλλεύσεις μεταποίησης αντικαθιστούν όλο και συχνότερα ορισμένα προϊόντα (βύσσινα αντί για κεράσια)· ότι η τάση αυτή οξύνει την απειλή που δημιουργεί η πίεση των εισαγωγών από τρίτες χώρες για την επιβίωση μιας παραδοσιακής παραγωγής ορισμένων κρατών μελών,

Ι. λαμβάνοντας υπόψη ότι η παραγωγή μαλακών απύρηνων καρπών και κερασιών είναι συγκεντρωμένη σε μερικές από τις πτωχότερες περιφέρειες της ΕΕ, και ότι αποτελεί επομένως πρόβλημα όχι μόνον στον οικονομικό αλλά και στον κοινωνικό τομέα,

ΙΑ. λαμβάνοντας υπόψη ότι σημαντική ποσότητα μαλακών απύρηνων καρπών και κερασιών παράγεται σε μικρές οικογενειακές εκμεταλλεύσεις που εξαρτώνται από την καλλιέργεια αυτή για την επιβίωσή τους,

ΙΒ. λαμβάνοντας υπόψη ότι η κρίση που πλήττει από καιρό την αγορά οπωροκηπευτικών αποτελεί απειλή για το μέλλον του τομέα,

ΙΓ. λαμβάνοντας υπόψη ότι το 2004 και το 2005, η τιμή της κατεψυγμένης φράουλας και της φράουλας για μεταποίηση παρουσίασε σημαντική πτώση στην ΕΕ λόγω του αυξημένου ανταγωνισμού από τρίτες χώρες και της προσωρινής ανόδου της παραγωγής της ΕΕ,

ΙΔ. λαμβάνοντας υπόψη ότι η σημασία των εισαγωγών σμέουρων και κερασιών από τρίτες χώρες στην ΕΕ των 25 είναι μεγάλη και παρουσίασε ιδιαίτερη άνοδο για τις κατεψυγμένες φράουλες κατά τα τελευταία έτη και ότι, για τον λόγο αυτό, ο ανταγωνισμός από τις εισαγωγές κατεψυγμένης φράουλας από τρίτες χώρες —ιδίως από την Κίνα και το Μαρόκο— αυξήθηκε στην αγορά της φράουλας που προορίζεται για μεταποίηση,

ΙΕ. λαμβάνοντας υπόψη ότι τα φραγκοστάφυλα καλλιεργούνται στα βόρεια κράτη μέλη και ότι η ΕΕ είναι ο μεγαλύτερος παραγωγός του καρπού αυτού σε παγκόσμιο επίπεδο,

ΙΣΤ. λαμβάνοντας υπόψη ότι από τη διεύρυνση του 2004, η κοινοτική παραγωγή σμέουρων ανήλθε από τους 28000 στους 87000 τόνους (μέση παραγωγή 2002-2004) με δύο νέους μεγάλους παραγωγούς και συγκεκριμένα την Πολωνία (48000 τόνους) και την Ουγγαρία (10000 τόνους),

ΙΖ. λαμβάνοντας υπόψη ότι μετά τη διεύρυνση, το μεγαλύτερο μέρος της παραγωγής κερασιών στην Ένωση προέρχεται από τα νέα κράτη μέλη, ιδίως την Πολωνία με 190000 τόνους το 2002-2004 και την Ουγγαρία με 51000 τόνους,

ΙΗ. λαμβάνοντας υπόψη ότι οι ομάδες και οργανώσεις παραγωγών είναι οι κύριοι δικαιούχοι της στήριξης της αγοράς οπωροκηπευτικών και ότι διαδραματίζουν δευτερεύοντα ρόλο στην αγορά των νέων κρατών μελών ενώ τα κράτη αυτά παράγουν μεγάλες ποσότητες μαλακών απύρηνων καρπών και κερασιών,

ΙΘ. λαμβάνοντας υπόψη ότι οι μεγαλύτερες δαπάνες από τον προϋπολογισμό της ΕΕ στην αγορά των οπωροκηπευτικών παρέχονται για ενίσχυση της μεταποίησης και ότι οι μαλακοί απύρηνοι καρποί και τα κεράσια δεν είναι επιλέξιμα για την ενίσχυση αυτή,

Κ. λαμβάνοντας υπόψη ότι η παραγωγή μαλακών απύρηνων καρπών και κερασιών που προορίζονται για μεταποίηση αποτελεί σε ορισμένα κράτη μέλη ανεξάρτητο τομέα δραστηριότητας, ο οποίος συμβάλλει στην απαραίτητη διατήρηση του οικονομικού και κοινωνικού ιστού,

1. καλεί την Επιτροπή να προχωρήσει άμεσα σε έργα συνεργασίας, καθώς και μέτρα κατάρτισης των ενδιαφερόμενων γεωργών και σε υποστήριξη της βελτίωσης των εμπορικών υποδομών, για τη βελτίωση της δυνατότητας απόκτησης εισοδήματος των εκμεταλλεύσεων που παράγουν μαλακούς απύρηνους καρπούς και κεράσια στην ΕΕ·

2. τάσσεται υπέρ της συμπερίληψης των μαλακών απύρηνων καρπών όπως οι φράουλες, τα κόκκινα φραγκοστάφυλα, τα σμέουρα, τα αγκαθωτά φραγκοστάφυλα, τα βύσσινα και τα κεράσια στα καθεστώτα ενίσχυσης της μεταποίησης, όπως αυτά που εφαρμόζονται σήμερα για τις τομάτες, τα αχλάδια, τα ροδάκινα και τα εσπεριδοειδή για την καλύτερη σταθεροποίηση των αγορών των εν λόγω προϊόντων, και εφιστά την προσοχή στο γεγονός ότι τα προϊόντα αυτά είναι στρατηγικής σημασίας για ορισμένες περιοχές των παλαιών κρατών μελών καθώς και για τα νέα κράτη μέλη όπου έχουν αξία όχι μόνον οικονομική αλλά και κοινωνική και χωροταξική·

3. καλεί την Επιτροπή να εκπονήσει αμέσως και να εφαρμόσει μέτρα που θα περιορίζουν τις υπερβολικές εισαγωγές μαλακών απύρηνων καρπών από τρίτες χώρες, ιδιαίτερα εκείνες που εφαρμόζουν τιμές ντάμπιγκ·

4. καλεί την Επιτροπή να εξετάσει μακροπρόθεσμα για τους μαλακούς απύρηνους καρπούς τον μηχανισμό εξειδικευμένης πρόσβασης στην αγορά, σύμφωνα με την οποία η εισαγωγή προϊόντων από τρίτες χώρες γίνεται υπό τον όρο ότι κατά την παραγωγή τους τηρούνται περιβαλλοντικά και κοινωνικά πρότυπα ανταποκρινόμενα στα πρότυπα της Ευρωπαϊκής Ένωσης· θεωρεί ότι, σε περίπτωση μη τήρησης των παραπάνω προδιαγραφών, θα πρέπει να επιβάλλεται εισφορά επί των εισαγωγών που θα προστατεύει τους ευρωπαίους παραγωγούς από ντάμπιγκ, και ότι τα έσοδα από την εισφορά αυτή πρέπει να διατίθενται για τη χρηματοδότηση έργων αγροτικής ανάπτυξης στις αντίστοιχες χώρες εξαγωγής·

5. φρονεί ότι θα πρέπει να δημιουργηθούν μηχανισμοί για την ενίσχυση των ενώσεων παραγωγών ώστε να ενθαρρύνονται περισσότερο στη σύμπηξη ενώσεων (και εν τέλει οργανώσεων παραγωγών) στα κράτη της ΕΕ, όπου το επίπεδο οργάνωσης του τομέα των οπωροκηπευτικών είναι σαφώς χαμηλότερο από τον μέσο όρο της Κοινότητας, για παράδειγμα μέσω του διπλασιασμού των ποσοστών ενίσχυσης υπέρ των εκ των προτέρων αναγνωρισμένων ενώσεων παραγωγών·

6. θεωρεί ότι κατά τη διάρκεια της μεταβατικής περιόδου, θα έπρεπε να χορηγηθεί μεγαλύτερη βοήθεια στα νέα κράτη μέλη για τη σύμπηξη και τη διαχείριση εκ των προτέρων αναγνωρισμένων ενώσεων παραγωγών (από το πρώτο έως το πέμπτο έτος δραστηριότητας της τάξης του 10 %, 10 %, 8 %, 6 % και 4% αντιστοίχως, αντί των 5%, 5%, 4%, 3% και 2%, και αντίστοιχη διατήρηση των σημερινών ανωτάτων ορίων βοηθείας, ήτοι 100000, 100000, 80000, 60000 και 40000 ευρώ)·

7. καλεί την Επιτροπή να προβεί σε αποφασιστικές ενέργειες προκειμένου να περιληφθούν τα προϊόντα που υπόκεινται σε χαμηλούς δασμούς (όπως οι μαλακοί απύρηνοι καρποί) στον κατάλογο των ευαίσθητων προϊόντων, και οι ειδικές ρήτρες διασφάλισης καθώς και το καθεστώς της τιμής εισόδου να ισχύσουν και για τους καρπούς αυτούς·

8. καλεί την Επιτροπή να αρχίσει συζητήσεις με τα κράτη μέλη για την καθιέρωση οικονομικής βοήθειας σε προγράμματα παύσης των παλαιών καλλιεργειών μαλακών απύρηνων καρπών σε περίπτωση παρατεταμένης πλεονασματικής προσφοράς·

9. καλεί την Επιτροπή να απλουστεύσει τις σχετικές διατάξεις και ρυθμίσεις στήριξης σε περίπτωση κρίσης για τους παραγωγούς μαλακών απύρηνων καρπών και κερασιών που υφίστανται απώλειες συνεπεία δυσμενών καιρικών συνθηκών· θεωρεί ότι η απλούστευση αυτή θα έπρεπε να έχει ιδιαίτερα ως στόχο, η αντιστάθμιση των επιπτώσεων των δυσμενών καιρικών συνθηκών να μην χρειάζεται να εγκριθεί προηγουμένως από την Επιτροπή, κάτι που θα επισπεύσει σημαντικά τις πληρωμές στους καλλιεργητές·

10. καλεί την Επιτροπή, στο πλαίσιο της μεταρρύθμισης της ΚΟΑ οπωροκηπευτικών, να προβλέψει αντιστάθμιση για τους παραγωγούς που δέχονται να μην διαθέσουν στο εμπόριο τη συγκομιδή μαλακών απύρηνων καρπών και κερασιών, σε περίπτωση απρόβλεπτων και πρόσκαιρων δυσχερειών λόγω σημαντικής πλεονασματικής προσφοράς στην αγορά·

11. ζητεί την καθιέρωση συστήματος σήμανσης όπου θα δηλώνεται η χώρα προέλευσης των γεωργικών προϊόντων που χρησιμοποιούνται για μεταποίηση, και την αναγραφή της σήμανσης αυτής και στο τελικό προϊόν, ώστε οι καταναλωτές να έχουν τη δυνατότητα να επιλέγουν εάν επιθυμούν να αγοράσουν τοπικά προϊόντα·

12. ζητεί, στο πλαίσιο των κανονισμών για την προώθηση των γεωργικών προϊόντων, να διατεθούν οι ενδεδειγμένοι χρηματοδοτικοί πόροι για εκστρατεία προώθησης της κατανάλωσης υψηλής ποιότητας και ευρωπαϊκής προέλευσης μαλακών απύρηνων καρπών, κερασιών και προϊόντων που παρασκευάζονται με βάση τους καρπούς αυτούς·

13. καλεί την πολωνική κυβέρνηση να σταματήσει τη δυσμενή φορολογική μεταχείριση των ομάδων παραγωγών, ώστε να δοθούν κίνητρα για τη δημιουργία οργανώσεων για την πώληση των προϊόντων τους και να επιτραπεί στους παραγωγούς να επωφεληθούν κατά τον καλύτερο δυνατό τρόπο από τον προϋπολογισμό της ΚΟΑ οπωροκηπευτικών της Ευρωπαϊκής Ένωσης·

14. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή καθώς και τις κυβερνήσεις των κρατών μελών.

[1] ΕΕ L 297 της 21.11.1996, σ. 1.

[2] ΕΕ L 297 της 21.11.1996, σ. 29.

[3] EE L 297 της 21.11.1996, σ. 49.

[4] EE L311της 12.12.2000, σ. 9.

[5] EE C 65 της 14.3.2002, σ. 334.

[6] ΕΕ L 203 της 12.8.2003, σ. 18.

[7] ΕΕ L 203 της 12.8.2003, σ. 25.

[8] ΕΕ L 218 της 30.8.2003, σ. 14.

[9] ΕΕ L 317 της 2.12.2003, σ. 5.

[10] ΕΕ L 16 της 23.1.2004, σ. 3.

[11] ΕΕ L 270 της 21.10.2003, σ. 1.

[12] ΕΕ L 339 της 24.12.2003, σ. 52.

[13] ΕΕ C 92 Ε της 20.4.2006, σ. 284.

--------------------------------------------------